|  |
| --- |
| Naujoji sąjunga (socialliberalai) |
|  |
| Lyderis | Artūras Paulauskas |
| Įkurta | 1998 m. balandžio 25 d. |
| Panaikinta | 2011 m. liepos 9 d. |
| Susijungė su | Darbo partija |
| Būstinė | Vilnius, Gedimino pr. 10/1 |
| Politinė ideologija | socialliberalizmas |
| Politinė pozicija | centro kairė |
| Svetainė |
|  |

**Naujoji sąjunga (socialliberalai)** – Lietuvos Respublikos veikusi politinė partija. Prisistatė kaip partija, kurios politika formuojama laikantis socialliberalizmo ideologijos, užimančios centrinę poziciją tarp socialdemokratijos iš kairės ir konservatizmo bei liberalizmo iš dešinės.

Istorija
--------

1998 m. balandžio 25 d. įvyko steigiamasis Naujosios sąjungos (socialliberalų) suvažiavimas. Buvo patvirtinti partijos įstatai, priimta programa, išrinkta taryba, partijos pirmininku išrinktas Artūras Paulauskas.

2000 m. kovo 19 d. Naujoji sąjunga (socialliberalai) pirmąkart dalyvavo savivaldybių rinkimuose. 2000 m. vasarą Naujoji sąjunga (socialliberalai), kartu su Lietuvos liberalų sąjunga, Lietuvos centro sąjunga, Lietuvos moderniųjų krikščionių demokratų sąjunga sudarė Naujosios politikos koaliciją. 2000 m. spalio 8 d. vykusiuose rinkimuose į Seimą Naujoji sąjunga (socialliberalai) daugiamandatėse apygardose buvo antra, o partijos pirmininkas A. Paulauskas išrinktas Seimo pirmininku.

Naujosios politikos koalicija išsilaikė iki 2001 m. birželio mėn. kai Naujoji sąjunga (socialliberalai) nusprendė sudaryti koaliciją su Lietuvos socialdemokratų partija.

2001 m. lapkričio 9 – lapkričio 11 d. Kopenhagoje Naujoji sąjunga (socialliberalai) priimta Liberalų internacionalo nare stebėtoja. 2001 m. gruodžio 7 d. Briuselyje Naujoji sąjunga (socialliberalai) priimta tikrąja Europos liberalų, demokratų ir reformų partijos nare.

2002 m. gruodžio mėn. savivaldybių tarybų rinkimuose Naujoji sąjunga (socialliberalai) laimėjo 138 mandatus 52 savivaldybėse.

2004 m. spalio 19 d. Naujoji sąjunga (socialliberalai) koalicijoje su Lietuvos socialdemokratų partija dalyvavo Seimo rinkimuose. Per Seimo rinkimus Naujoji sąjunga (socialliberalai) gavo 11 mandatų.

2006 m. balandžio 11 d. Seimas atstatydino Artūrą Paulauską iš Seimo pirmininko pareigų. Slaptu balsavimu už jo atstatydinimą balsavo 94 Seimo nariai. Naujoji sąjunga (socialliberalai) pasitraukė iš valdančiosios daugumos ir atšaukė iš postų Vyriausybėje ir Seime savo atstovus.

2006 m. prie Naujosios sąjungos prisijungė Lietuvos teisingumo partija. 2009 m. prie Naujosios sąjungos prisijungė Lietuvos liaudies sąjunga „Už teisingą Lietuvą" ir Lietuvos gyvenimo logikos partija.

2010 m. sausio 6 d. Naujoji sąjunga inicijavo referendumą „Dėl tautos teisės inicijuoti pirmalaikius Seimo rinkimus". 2010 m. birželio 15 d. Siekiant LR piliečiams suteikti daugiau galimybių naudotis savo teisėmis ir valdyti savo šalį, Naujoji sąjunga inicijavo dviejų įstatymų (LR Referendumo ir LR Piliečių įstatymų leidybos iniciatyvos) pakeitimus. 2010 m. liepos 21 d. Naujoji sąjunga iškovojo teisę piliečiams už įstatymų pakeitimus pasirašyti internete.

2011 m. liepos 9 d. Naujoji sąjunga susijungė su Darbo partija. A. Paulauskas tapo Darbo partijos lyderio Viktoro Uspaskich pavaduotoju.<

Pirmininkai
-----------

* Artūras Paulauskas – 1998–2008 m. 2009–2011 m.
* Algirdas Monkevičius – 2008–2009 m.

Šaltiniai
---------

1. ↑  Digrytė, Eglė (2006-04-11). „Naujoji sąjunga traukiasi iš koalicijos". *delfi.lt*. Delfi. Nuoroda tikrinta 2024-03-12.
2. ↑  „„Darbiečiai" lieka Vilniaus valdančiojoje koalicijoje, prie DP prisijungė A. Paulausko NS". *delfi.lt*. Delfi. 2011-07-09. Nuoroda tikrinta 2024-03-12.
3. ↑
4. ↑

Nuorodos
--------

* Oficiali Naujosios sąjungos (socialliberalų) svetainė
* Naujosios sąjungos svetainė TU GALI Archyvuota kopija 2010-02-11 iš Wayback Machine projekto.